**রণদা প্রসাদ সাহা** (১৫ নভেম্বর ১৮৯৬ - ৭ মে ১৯৭১) বাংলাদেশের প্রখ্যাত সমাজসেবক, জমিদার ও দানবীর ব্যক্তিত্ব ছিলেন। **আর. পি. সাহা** নামেই তিনি সমধিক পরিচিত ছিলেন। তিনি বাংলাদেশে হাসপাতাল, একাধিক শিক্ষা প্রতিষ্ঠান এবং গরীবদের কল্যাণার্থে ট্রাস্ট গঠন করেন। ১৯৭১ সালে পাকিস্তান সেনাবাহিনী কর্তৃক অপহৃত হন। পরবর্তীকালে তার আর কোন খোঁজ পাওয়া যায় নি। সমাজসেবায় অবদানের জন্য ১৯৭৮ সালে বাংলাদেশ সরকার তাকে দেশের সর্বোচ্চ বেসামরিক সম্মাননা স্বাধীনতা পুরস্কারে ভূষিত করে।

শৈশবকাল
-------

রণদাপ্রসাদ সাহা ১৮৯৬ সালের ১৫ই নভেম্বর ঢাকা জেলার উপকণ্ঠ সাভারের কাছুর গ্রামে মাতুলালয়ে মামার বাড়িতে জন্মগ্রহণ করেন। তার পিতার নাম দেবেন্দ্রনাথ সাহা পোদ্দার এবং মাতার নাম কুমুদিনী দেবী। তার পৈতৃক নিবাস ছিল টাঙ্গাইল জেলার মীর্জাপুরে। চতুর্থ শ্রেণী পর্যন্ত তিনি মীর্জাপুর বিদ্যালয়ে অধ্যয়ন করেন। তার পিতা অত্যন্ত দরিদ্র ছিলেন। তার বয়স যখন সাত বছর, তখন তার মাতা সন্তান প্রসবকালে ধনুষ্টংকারে আক্রান্ত হয়ে মৃত্যুবরণ করলে তার পিতা দ্বিতীয় বিবাহ করেন। বিমাতার আশ্রয়ে বহু দুঃখ-কষ্ট সহ্য করে ও অভাব-অনটনের মধ্য দিয়ে রণদা'র শৈশবকাল অতিবাহিত হয়।

জীবন ও জীবিকা
-------------

চৌদ্দ বছর বয়সে বাড়ি থেকে পালিয়ে কলকাতা চলে যান রণদা। সেখানে গিয়ে জীবিকা নির্বাহের উদ্দেশ্যে মুটের কাজসহ বিভিন্ন কাজে নিয়োজিত হন। এরই মধ্যে স্বদেশী আন্দোলনে যোগদান করে কয়েকবার কারাবরণ করেন। প্রথম বিশ্বযুদ্ধের (১৯১৪-১৯১৮) সময় বেঙ্গল অ্যাম্বুলেন্স করে যোগ দিয়ে মেসোপটেমিয়ায় (বর্তমান ইরাক) যান। সেখানে তিনি হাসপাতালে এক অগ্নিকাণ্ডের ঘটনায় রোগীদের জীবন বাঁচালে তাকে নবপ্রতিষ্ঠিত (১৯১৬) বেঙ্গল রেজিমেন্টে কমিশন প্রদান করা হয়। যুদ্ধ শেষ হলে ১৯১৯ সালে পঞ্চম জর্জের সাথে সাক্ষাতের আমন্ত্রণে ইংল্যান্ড সফর করেন। প্রথম বিশ্বযুদ্ধের পরে সেনাবাহিনী ত্যাগ করে রেলওয়ে বিভাগে টিকেট কালেক্টরের চাকরি নেন। পরবর্তীতে ১৯৩২ সালে চাকরিতে ইস্তফা দেন তিনি। উপার্জিত ও সঞ্চিত অর্থ দিয়ে কয়লার ব্যবসা শুরু করেন। চার বছরে ব্যবসায়িক সাফল্যের মাধ্যমে প্রতিষ্ঠা লাভ করেন। ১৯৩৩ সালে *দ্য বেঙ্গল রিভার সার্ভিস কোম্পানি* নামে নৌ-পরিবহন সংস্থা এবং নৌ-পরিবহন বীমা কোম্পানি প্রতিষ্ঠা করেন। ১৯৪২ - ১৯৪৩ সালে সরকারের খাদ্য-শস্য ক্রয়ের প্রতিনিধি নিযুক্ত হন তিনি। ১৯৪৪ সালে নারায়ণগঞ্জে পাটের ব্যবসায় নামেন এবং জর্জ এন্ডারসনের কাছ থেকে 'জুট প্রেসিং বিজনেস' এবং 'গোডাউন ফর জুট স্টোরিং' ক্রয় করে নেন। এরপরে নারায়ণগঞ্জ, ময়মনসিংহ ও কুমিল্লায় ইংরেজদের মালিকানাধীন তিনটি পাওয়ার হাউস ক্রয় করেন। চামড়ার ব্যবসাও শুরু করেন এই সময়।

অবদান
-----

কয়লা, চামড়া, পাটের ব্যবসায় নিজ মেধা ও পরিশ্রমের মাধ্যমে ধনকুবেরে পরিণত হন রণদা। পাশাপাশি দেশের উন্নয়ন ও মানবতার কল্যাণে প্রচুর অর্থ দান করতে থাকেন তিনি। 
রণদাপ্রসাদ সাহা ১৯৩৮ সালে মির্জাপুরে ২০ শয্যাবিশিষ্ট 'কুমুদিনী ডিস্পেনসারি' প্রতিষ্ঠা করেন। ১৯৪৪ সালে সেটিই *কুমুদিনী হাসপাতাল* নামে পূর্ণতা লাভ করে। ১৯৪২ সালে তার প্রপিতামহী ভারতেশ্বরী দেবীর নামে 'ভারতেশ্বরী বিদ্যাপীঠ' স্থাপন করে ঐ অঞ্চলে নারীশিক্ষার সুযোগ করে দেন যা পরবর্তীতে ১৯৪৫ সালে *ভারতেশ্বরী হোমস*-এ রূপলাভ করে। ১৯৪৩ সালে টাঙ্গাইলে কুমুদিনী কলেজ প্রতিষ্ঠা করেন। পিতার নামে মানিকগঞ্জে দেবেন্দ্র কলেজ স্থাপন করেন। ১৯৪৭ সালে রণদাপ্রসাদ তার সম্পত্তি থেকে প্রাপ্ত লভ্যাংশ গরীবদের উদ্দেশ্যে ব্যয় করার জন্য *কুমুদিনী ওয়েলফেয়ার ট্রাস্ট অব বেঙ্গল* নামে অলাভজনক প্রাইভেট কোম্পানী রেজিস্টার্ড করেন। মীর্জাপুরে ডিগ্রী মহিলা কলেজ *কুমুদিনী মহিলা কলেজ* প্রতিষ্ঠা করেন। ১৯৪৩-৪৪ সালে সংঘটিত পঞ্চাশের মন্বন্তরের সময় রেডক্রস সোসাইটিকে এককালীন তিন লক্ষ টাকা দান করেন এবং ক্ষুধার্তদের জন্য চার মাসব্যাপী সারাদেশে দুইশত পঞ্চাশটি লঙ্গরখানা খোলা রাখেন। এছাড়াও তিনি টাঙ্গাইলে এস. কে. হাইস্কুল ভবন নির্মাণ এবং ঢাকার সমন্বিত সামরিক হাসপাতাল (সিএমএইচ)-এর প্রসূতি বিভাগ প্রতিষ্ঠায় আর্থিক সহযোগিতা প্রদান করেন।

পুরস্কার ও সম্মাননা
-------------------

মানবতাধর্মী কাজে সম্পৃক্ত থাকায় তৎকালীন ব্রিটিশ সরকার রণদাপ্রসাদ সাহাকে রায় বাহাদুর খেতাব প্রদান করেন। পরবর্তীতে ১৯৭৮ সালে বাংলাদেশ সরকার মানবসেবায় অসামান্য অবদান রাখায় ও তার কাজের যথাযথ স্বীকৃতিস্বরূপ তাকে স্বাধীনতা পুরস্কার (মরণোত্তর) প্রদান করেন।

স্বাধীনতা যুদ্ধ ও মৃত্যু
------------------------

বাংলাদেশের স্বাধীনতা যুদ্ধ চলাকালে ১৯৭১ সালের এপ্রিল মাসে পাকহানাদার বাহিনী রণদা ও তার ২৬ বছর বয়সী সন্তান ভবানীপ্রসাদ সাহা (রবি)-কে তুলে নিয়ে যায়। এক সপ্তাহ পর তারা বাড়ী ফিরে আসলেও পুনরায় ৭ মে তাদেরকে নিয়ে যাওয়া হয়। এরপর তাদের আর কোন সংবাদ পাওয়া যায়নি। ঐ সময় তিনি তার স্ত্রী কিরণবালা দেবী, পুত্রবধূ শ্রীমতি সাহা (২০০৫ সালে রোকেয়া পদকপ্রাপ্ত) ও পৌত্র রাজীবকে রেখে যান।

আরও দেখুন
---------

* জয়া পতি
* ভারতেশ্বরী হোমস
* কুমুদিনী ওয়েলফেয়ার ট্রাস্ট
* রণদা প্রসাদ সাহা বিশ্ববিদ্যালয়

তথ্যসূত্র
---------

1. 1 2  সংসদ বাঙালি চরিতাভিধান, সম্পাদনাঃ সুবোধচন্দ্র সেনগুপ্ত এবং অঞ্জলি বসু, ১ম খণ্ড, সংশোধিত পঞ্চম সংস্করণ, সাহিত্য সংসদ, ২০১০, কলকাতা
2. 1 2 3  "রণদা প্রসাদ সাহা"। ২৭ নভেম্বর ২০১২ তারিখে মূল থেকে আর্কাইভ করা। সংগ্রহের তারিখ ২০ ফেব্রুয়ারি ২০১৩।
3. ↑  সেলিনা হোসেন ও নুরুল ইসলাম সম্পাদিত; *বাংলা একাডেমী চরিতাভিধান*; ফেব্রুয়ারি, ১৯৯৭; পৃষ্ঠা-৩৩৮-৩৯, আইএসবিএন ৯৮৪-০৭-৪৩৫৪-৬
4. ↑  Details of Independence Awardee[*স্থায়ীভাবে অকার্যকর সংযোগ*]

বহিঃসংযোগ
---------

* বিডিএ্যাডইনফো.কমে রণদাপ্রসাদ সাহা[*স্থায়ীভাবে অকার্যকর সংযোগ*]।
* ইত্তেফাকের প্রতিবেদন: ভারতেশ্বরী হোমস  ওয়েব্যাক মেশিনে আর্কাইভকৃত ১৫ ফেব্রুয়ারি ২০১১ তারিখে।
* বাংলাপিডিয়ায় ভুক্তি।

| * দে
* স
১৯৭১ বাংলাদেশে পরিকল্পিত গণহত্যা |
| --- |
| গণহত্যাকারী | 

|  |  |
| --- | --- |
| প্রবর্তক | 
* ইয়াহিয়া খান
* টিক্কা খান
* রাও ফরমান আলি

 |
| নির্বাহক | 
* আব্দুল কাদের মোল্লা
* আবুল কালাম আজাদ
* আলী আহসান মুহাম্মদ মুজাহিদ
* দেলাওয়ার হোসাইন সাঈদী
* ফজলুল কাদের চৌধুরী
* গোলাম আযম
* মতিউর রহমান নিজামী
* মুহাম্মদ কামারুজ্জামান
* সালাউদ্দিন কাদের চৌধুরী
* আশরাফুজ্জামান খান
* চৌধুরী মুঈনুদ্দীন

 |

 |
| সংগঠন | 
* পাকিস্তান সেনাবাহিনী
* রাজাকার
* পূর্ব পাকিস্তান কেন্দ্রীয় শান্তি কমিটি
* আল বদর
* আল শামস

 |
| গণহত্যা | 

|  |  |
| --- | --- |
| বরিশাল বিভাগ | 
* বরগুনা
* ভীমনালি
* কেতনার বিল
* সূর্যমণি

 |
| চট্টগ্রাম বিভাগ | 
* মুজাফফরাবাদ
* পোমারা
* বাখরাবাদ
* পরৈকোড়া

 |
| ঢাকা বিভাগ | 
* বাড়িয়া
* চরভদ্রাসন
* হাসামদিয়া
* ঈষানগোপালপুর
* জিঞ্জিরা
* মধ্যপাড়া
* রমনা
* সাতানিখিল
* সেন্দিয়া
* শাঁখারীবাজার
* শ্রী অঙ্গন
* সুত্রাপুর

 |
| খুলনা বিভাগ | 
* চুকনগর
* ডাকরা
* শাঁখারীকাঠি

 |
| রাজশাহী বিভাগ | 
* আতাইকুলা
* গোপালপুর
* বাগবাটি
* ডেমরা
* কড়াই কাদিপুর
* সাতবাড়িয়া
* গোমস্তাপুর
* হাতিয়ান্দহ

 |
| রংপুর বিভাগ | 
* আখিরা
* ডালডালিয়া
* গোলাহাট
* জাতিভাঙ্গা
* কালিগঞ্জ
* ঢাপঢুপ

 |
| সিলেট বিভাগ | 
* আদিত্যপুর
* বুরুঙ্গা
* গালিমপুর
* কৃষ্ণপুর
* মাকালকান্দি
* নড়িয়া

 |

 |
| বুদ্ধিজীবীহত্যার শিকার | 
* আলতাফ মাহমুদ
* অনুদ্বৈপায়ন ভট্টাচার্য
* আনোয়ার পাশা
* ধীরেন্দ্রনাথ দত্ত
* গোবিন্দ চন্দ্র দেব
* হরিনাথ দে
* যোগেশচন্দ্র ঘোষ
* জ্যোতির্ময় গুহঠাকুরতা
* লক্ষ্মণ দাস
* মোফাজ্জল হায়দার চৌধুরী
* মুনীর চৌধুরী
* রণদাপ্রসাদ সাহা
* সন্তোষ চন্দ্র ভট্টাচার্য
* সেলিনা পারভীন
* শহীদুল্লা কায়সার
* *আরও*

 |
| প্রতিবাদ | 
* যুদ্ধাপরাধীদের বিচারের দাবিতে আন্দোলনসমূহ
* ২০১৩ শাহবাগ আন্দোলন

 |
| বিচারকার্য | 
* হামুদুর রহমান কমিশন
* আন্তর্জাতিক অপরাধ ট্রাইব্যুনাল

 |
| সম্পর্কিত ঘটনা | 
* অপারেশন সার্চলাইট
* ব্লাড টেলিগ্রাম
* বাংলাদেশের স্বাধীনতা যুদ্ধ
* ভারত-পাকিস্তান যুদ্ধ ১৯৭১
* কনসার্ট ফর বাংলাদেশ
* বাংলাদেশের স্বাধীনতা যুদ্ধের সময় ধর্ষণ
* হিন্দুদের উপর নিপীড়ন

 |

| * দে
* স
স্বাধীনতা পুরস্কার বিজয়ী ১৯৭৮ |
| --- |
| বিজ্ঞান ও প্রযুক্তি | 
* শাহ মোহাম্মদ হাছানুজ্জামান

 |
| শিক্ষা | 
* মজাহারুল হক (মরণোত্তর)

 |
| সমাজকল্যাণ | 
* রণদা প্রসাদ সাহা (মরণোত্তর)
* মোহাম্মদ ইব্রাহিম (মরণোত্তর)

 |
| সাহিত্য | 
* জসীম উদ্‌দীন (মরণোত্তর)

 |
| পল্লী উন্নয়ন | 
* মাহফুজুল হক

 |
| জনসংখ্যা নিয়ন্ত্রণ | 
* আলমগীর এম. এ. কবীর

 |
| সঙ্গীত | 
* আবদুল আহাদ

 |
| 
স্বাধীনতা পুরস্কার বিজয়ী
**১৯৭৮** 
১৯৭৯
১৯৮০
১৯৮১
১৯৮২
১৯৮৩
 |